劉望之國錄惠示文卷次韻爲謝
作者：樓鑰
朝代：宋

paragraphs: 吾聞三峽江，湍流下無底。
吾聞岷峨山，聳秀且千里。
坤維氣淑靈，所産多名士。
高文既鏗然，特立亦卓爾。
久慕黄中劉，近有貢公喜。
亟從蜀士問，人物定誰比。
少年負奇節，論事如翻水。
萬里見張胡，義激非氣使。
賢關遂爲寮，八尺見英偉。
諸君皆歛避，相與推德齒。
惠我舂容篇，句法參子美。
再誦平生言，作者真近似。
戰國信徒勞，秦貪不知止。
漢唐取與守，反覆皆造理。
藩鎮論加詳，河朔紛鼎峙。
詞源既淵深，浩博渺無涘。
從今使諸生，教育均蒙被。
論議歸正平，辭章掃浮靡。
古人去已遠，時毋分彼此。
君其挽之回，續絃須鳳髓。